**VAMMAISNEUVOSTON TOIMINTAKERTOMUS V. 2019**

**Aloitteet**

**Invapysäköintipaikat Imatran kaupungin alueella**

Valtioneuvoston asetuksessa rakennuksen esteettömyydestä (241/2017) , sen 2 §:n mukaan: ”Jos rakennusta varten on autopaikkoja, niistä riittävän määrän, kuitenkin vähintään yhden, on oltava tarkoitettu liikkumis- ja toimimisesteisen henkilön käyttöön. Tällaisen autopaikan on oltava vähintään 3 600 millimetriä leveä ja vähintään 5000 millimetriä pitkä ja se on merkittävä liikkumisesteisen henkilön tunnuksella.”

Vammaisneuvoston saaman palautteen ja vammaisneuvoston esteettömyyskatselmuksen havaintojen perusteella näyttää invapysäköintipaikkojen mitoituksissa ja merkinnöissä olevan tarvetta tehdä korjauksia.

Vammaisneuvosto esitti Imatran kaupungin rakennusvalvonnalle tehtäväksi kartoittaa kaupungin ja yksityisten pysäköintialueiden invapysäköintipaikkojen mitoitus ja velvoittaa vastuutahoja tarvittaessa korjaamaan havaitut puutteet. Myös Ruokolahden ja Rautjärven invapysäköintipaikat otetaan mukaan katselmukseen. Kuntien edustajat hoitavat asiaa omassa kunnassaan.

**Lausunnot**

**Lausuntopyyntö kaavaluonnoksista**

Kaupunkisuunnittelu pyysi vammaisneuvoston lausunnot alla olevista kaavaluonnoksista.

1.) Kaupunginosa 12 Imatrankoski asemakaavan muutos 1082, Torkkelinkatu-Kerhokeskus Koskis

2.)Kaupunginosa 32 Korvenkanta asemakaavan muutos 1091, Korvenkannan yritysalue

3.) Kaupunginosa 33 Karhumäki asemakaavan muutos 1092, Tainionkosken päiväkodin laajennus

Vammaisneuvosto merkitsi saapuneet lausuntopyynnöt tiedoksi. Vammaisneuvosto totesi, että vammaisneuvosto ei ota lausunnolle tulleisiin kaavaluonnoksiin kantaa tässä kohtaa.

**Lausunto Simpele-Änkilä osayleiskaavan muutoksen ja laajennuksen kaavaluonnoksesta**

Rautjärven kunnanhallitus pyysi vammaisneuvoston lausuntoa Simpele-Änkilä osayleiskaavan muutoksen ja laajennuksen kaavaluonnoksesta. Rautjärven kunnan ja Rautjärven järjestöjen edustajien paikallistuntemuksen pohjalta vammaisneuvosto nosti lausunnossaan esille seuraavat asiat:

- kevyen liikenteen liikkumisen turvallisuus

- riittävästä valaistuksesta huolehtiminen

- talvikunnossapidosta huolehtiminen

- teiden turvallisesta ylittämisestä huolehtiminen

- varmistaa rautatieasemalle esteetön liikkuminen Vt6:n ali alikulkutunnelin kautta ja kevyenliikenteenväylä keskustan ja rautatieaseman välille.

**Lausuntopyynnöt asemakaavamuutoksiin: 1096 Imatrankoski, 1098 Tainionkoski, 1091 Korvenkannan yritysalue**

Kaupunkisuunnittelu pyysi vammaisneuvostolta lausuntoa kaupunginosan 12 Imatrankoski ja kaupungiosan 35 Tainionkoski asemakaavamuutosten luonnoksista sekä kaupunginosa 32 Korvenkanta asemakaavaehdotuksesta.

Vammaisneuvosto päätti lausuntonaan, että esiteltyihin asemakaavojen muutoksiin ei ole huomautettavaa. Vammaisneuvosto pitää tärkeänä, että esteettömyys otetaan huomioon tulevassa alueen rakennus- ja liikennesuunnittelussa sekä rakentamisessa.

**Lausuntopyynnöt asemakaavamuutoksiin:**

1.)Asemakaava ja asemakaavan muutos 1092 kaupunginosa 33 Karhumäki

2.)Asemakaavan muutos 1093 kaupunginosa 15 Meltola

3.)Asemakaavan muutos 1094 kaupunginosat 14, Onnela ja 12, Imatrankoski

Lausunnolle tulleet kaavamuutokset eivät koske välittömästi vammaisten henkilöiden arkielämää. Vammaisneuvosto merkitsi lausuntopyynnöt tiedoksi.

**Muut lausunnot**

**Imatran Ketterä ry:n ehdotus Imatran jäähallin invakatsomon paikan muutoksesta**

Imatran Ketterä ry. otti yhteyttä vammaisneuvostoon ja esitti tapaamista ja keskustelua Imatran jäähallin invakatsomon uudelleen sijoittamisesta. Imatran Ketterä ry. on halunnut olla asiasta ensin yhteydessä vammaisneuvostoon, ennen kuin tekee muutoksesta esityksen kaupungille. Jäähallin invakatsomon paikkaa kävivät katsomassa puheenjohtaja, sihteeri ja neuvoston jäsenistä Auli Gröhn, Ari Savisto ja Jaakko Viuhko. Sihteeri sopii ajan puheenjohtajan ja Ketterä ry:n edustajan kanssa.

Vammaisneuvosto päätti antaa lausunnon, kun muutostyön rakennuslupa tulee lausunnolle vammaisneuvostoon.

**Lausunnot Imatran kaupungin palvelujen kehittämiseen**

Kaupunginhallitus päätti alijäämäisen talousarvioesityksensä yhteydessä (5.11.2018 § 269) käynnistää taloussuunnittelukauden (2019-2021) tasapainon saavuttamiseksi kokonaisvaltaisen organisaation palvelurakenteen tarkastelun. Tarkastelun kohteina ovat mm. varhaiskasvatuksen palvelurakenteen täydentäminen yksityisellä palvelutuotannolla ja kirjastopalveluiden uudelleen konseptointi ja resurssimitoitus.

**Opetuspalveluiden kehittämisprojekti 2019**

Opetuspalveluiden kehittämisprojektissa laaditaan suunnitelma opetuspalveluiden palveluverkon henkilöstöresursoinnista ja kohdentamisesta koulukeskuksittain. Opetuspalveluiden päällikkö Minna Rovio esitteli kehittämisprojektia kokouksessa.

Vammaisneuvosto antoi seuraavan kannanoton opetuspalveluiden kehittämisprojektiin:

* muutoksessa on huolehdittava riittävistä resursseista vammaisten lasten opetuksessa
* vanhempien tukeminen on tärkeää
* ammatillinen poikittainen tuki vammaisille oppilaille on varmistettava
* opetuksen kehittämisessä on oikea suunta keskittyä perusoppeihin, kuten luku- ja luetun ymmärtämisen taito sekä kirjoitus- ja laskutaidot.

**Päiväkotien ja kirjaston palveluverkkoselvitys**

Imatran kaupungin tulevaksi päiväkotiratkaisuksi on luonnosteltu kuusi eri vaihtoehtoa. Vastaavasti kirjastopalveluista on selvitetty erilaisia palveluverkon vaihtoehtoja. Varhaiskasvatuspalveluiden päällikkö Minna Leinonen esitteli varhaiskasvatuksen palveluverkkoselvitystä ja kulttuuri- ja oppimiskeskuksen palvelupäällikkö Sarianna Purtilo esitteli kirjastopalvelujen palveluverkkoselvitystä kokouksessa.

Kuullun esittelyn ja käydyn keskustelun pohjalta vammaisneuvosto päätti tuoda lausunnoissaan esille seuraavat asiat:

**Varhaiskasvatuksen palveluverkon kehittäminen**

* lapsen päivähoito on lähellä kotia
* tehtävissä muutoksissa kuljetusmatkat päivähoitoon eivät saa kasvaa
* kulkeminen päivähoitoon on mahdollisimman selkeää
* taataan tarvittava tuki lapselle
* varhaiskasvatus järjestetään julkisena palveluna, nykyistä enempää (Steiner päiväkoti) yksityistä palvelutuotantoa ei tarvita.

**Kirjastopalveluiden palveluverkon kehittäminen**

Keskustelussa nousi esille palvelujen saatavuuden varmistaminen eri puolilla kaupunkia ja myös lähellä tulevia koulukeskuksia. Vammaisneuvosto esitti, että kirjastopalveluja kehitetään nykyiset kolme kirjastoa ja palvelut säilyttäen sekä kirjastojen omatoimisuutta lisäten.

**Kosken koulun arkkitehtisuunnitelman esittely**

Imatran kaupunginvaltuusto päätti 24.10.2016 § 68, että tulevaisuuden koulu- ja päiväkotiverkkoa kehitetään Imatralla ns. kolmen koulukeskuksen mallin mukaisesti. Em. palveluverkkopäätöksen mukaan esi- ja perusopetus keskitetään kolmeen yhtenäiskouluun ja varhaiskasvatuksen palveluverkkoa tiivistetään yhdeksästä kuuteen yksikköön vuoteen 2026 mennessä. Valtuusto on valtuuttanut samalla palveluverkkopäätöksen toimeenpanoa koskevien päätösten tekemisen kaupunginhallitukselle ja lautakunnille.

Vammaisneuvosto päätti lausunnossaan tuoda esille seuraavia huomioon otettavia asioita:

* Portaikoissa, seinäpinnoilla ja suurilla lasipinnoilla tulee pinnoissa käyttää värikontrasteja helpottamaan näkövammaisten liikkumista tilasta toiseen.
* Erityisesti lasipintojen tulee erottua liikuttaessa tilasta toiseen.
* Tilojen valaistuksen tulee olla riittävä huonosti näkeviä ajatellen.
* Vammaisneuvostossa heräsi kysymys, onko wc-tiloja riittävästi ja myös inva-wc tilojen mitoitus pyörätuolilla liikkuvien kannalta huolestutti.
* Induktiosilmukoiden määrän riittävyys herätti vammaisneuvostossa keskustelua.
* Allergisten käyttäjien kannalta materiaalien puhdistettavuus on tärkeä asia (verhot, kalusteet).
* Vammaisneuvosto pitää hyvänä ratkaisuna, että koulun tiloissa ei liikuta ulkojalkineissa.

**Vammaispoliittisen ohjelman päivityksen jatkaminen**

Imatran vammaispoliittinen ohjelma on laadittu edelliselle valtuustokaudelle ja päättymään vuoden 2016 lopussa. Useat kunnat ovat laatineet itselleen vammaispoliittisen ohjelman. Vammaispoliittinen ohjelma toimii kunnassa vammaispoliittisena suunnannäyttäjänä ja sitouttaa eri osapuolia vammaisten henkilöiden aseman parantamiseen kunnissa. YK:n vammaisten oikeuksien yleissopimuksen periaatteet luovat pohjan myös kunnalliselle vammaispoliittiselle ohjelmalle. (Lähde: Vammaisten henkilöiden oikeuksien neuvottelukunta/VANE, [www.vane.to](http://www.vane.to) ).

Vammaisneuvoston kokouksessa 12.3.2018 vammaisneuvosto päätti perustaa työryhmän valmistelemaan vammaispoliittisen ohjelman päivityksen. Työryhmään nimettiin seuraavat henkilöt: Heikki Luukkanen (työryhmän puheenjohtaja), Auli Gröhn, Matti Saarela, Ari Savisto, Marketta Paananen, Eksoten edustaja ja Sirkku Sarlomo (työryhmän sihteeri).

Vammaispoliittisen ohjelman päivityksen periaatteiksi sovittiin:

* Vammaispoliittinen ohjelma valmistellaan samalla mallilla kuin vuosille 2011-2016 laadittu ohjelma.
* Työryhmän työtä varten kootaan nykyisen ohjelman puutteet sekä Ruokolahden ja Rautjärven kuntien erityistarpeet vammaispoliittisen ohjelman päivitykseen.
* Ohjelma laaditaan Imatran, Ruokolahden ja Rautjärven ohjelmana.
* Työryhmän lisäksi valmisteluun otetaan mukaan myös eri sidosryhmiä.

Vammaisneuvosto valmisteli vuoden 2019 aikana Imatran, Ruokolahden ja Rautjärven vammaispoliittisen ohjelman päivitystä. Imatran kaupungin vastuualueiden johtavien viranhaltijoiden kanssa pidettiin työpajapäivä 24.5.2019 Imatran kylpylässä. Työpajan jälkeen vastuualueiden viranhaltijat ovat käyneet ohjelman luonnosta läpi oman toimintansa näkökulmasta ja täydentäneet näiltä osin ohjelmaa. Eksoten vammaispalveluista vastaavat viranhaltijat ovat vastaavasti käyneet läpi luonnosta Eksoten vammaispalvelujen ja lainsäädännön osalta. TE-hallinto otti kantaa luonnoksen työelämä osuuteen. Vuoden 2019 lopulla Eksotelta ja Lappeenrannan kaupungilta tuli tieto maakunnallisen vammaispoliittisen ohjelman valmistelusta v. 2020. Vammaisneuvosto nimesi maakunnallisen ohjelman valmistelun ohjausryhmään puheenjohtaja Heikki Luukkasen ja varalle varapuheenjohtaja Auli Gröhnin. Ohjausryhmän ensimmäinen kokous on tammikuussa 2020.

**Esteettömyyskatselmukset**

**Esteettömyyskatselmus Imatrankoskella 15.5.2019**

Vammaisneuvoston jäsenten ehdotuksista laadittiin suunnitelma esteettömyyskatselmuksen kohteista Imatrankoskella.

Vammaisneuvosto teki esteettömyyskatselmuksen seuraavissa paikoissa Imatrankosken keskustassa:

* Kävelykatualue Koskenpartaan erityistavaraliikkeet
* Ravintola Väärätalo, Koskenparras 3
* Kauppakeskus Koskenhelmi (Intersportin kiinteistö, varsinkin oviratkaisu), Koskenparras 5
* Etelä-Karjalan Osuuspankki, Imatran konttori, Einonkatu 6
* Eksote/Laboratorion näytteenotto, Esterinkatu 10, 1. kerros
* Eksote/Imatran Iso apu –palvelukeskus, Esterinkatu 10
* Eksote/Imatran Aikuisten keskus, Tainionkoskentie 1
* Eksote/Imatran Lasten ja nuorten talo, Tainionkoskentie 14
* Eksote/Hammashoitola, Heikinkatu 1, 2. kerros
* Imatran Monikulttuurinen toimintakeskus, Kipinä, Tainionkoskentie 10, Koskenportti
* Imatran Palvelutaloyhdistys ry./Palvelutalo Iltatähti , Poikkivirrankuja 4

Esteettömyyskatselmuksen havainnoista lähetettiin tieto palvelujen järjestäjille ja kiinteistöjen omistajalle.

**Kulttuuritalo Virran Karelia-salin pyörätuolipaikkojen lisäys**

Vammaisneuvoston varapuheenjohtaja Auli Gröhn osallistui katselmukseen, jossa selvitettiin Kulttuuritalo Virran Karelia-salin pyörätuolipaikkojen lisäämistä.

**Vammaispalvelujen ajankohtaiset asiat**

Eksoten edustaja Päivi Hömppi kertoi vammaisneuvoston kokouksissa vammaispalvelujen ajankohtaisista asioista.

**Koulutus**

**Luento vammaisten oikeuksista/Vammaisoikeuden ajokortti Imatralla 25.4.2019**

Vammaisoikeuksiin erikoistunut lakimies Jukka Kumpuvuori luennoi Imatran Seudun Kehitysvammaisten Tuki ry:n kutsumana Imatralla 25.4.2019 Imatran kaupungintalolla valtuustosalissa.

**Vammaisneuvostopäivät 27.-28.11.2019 Vantaalla**

Vammaisneuvostopäiville osallistuivat puheenjohtaja Heikki Luukkanen ja sihteeri Sirkku Sarlomo.

**Tutustumiskäynnit**

**Ammattiopisto Luovin toiminnan esittely**

Vammaisneuvosto kävi tutustumassa Ammttiopisto Luovin toimintaan Imatralla. Toimipistepäällikkö Marja Tuomela esitteli Imatran Luovin toimintaa.

**Maakunta- ja sote-uudistukseen valmistautuminen**

Vammaisneuvosto oli edustettuna maakunta- ja sote-uudistuksen maakunnallisen vammaisneuvoston valmistelussa. Maakunnallisissa vanhus- ja vammaisneuvostojen kokouksissa kerrottiin maakunta- ja sote-uudistuksen valmistelun etenemisestä sekä sosiaali- ja terveyspalvelujen ajankohtaisista asioista. Maakunnallisia kokouksia pidettiin v. 2019 11.1.2019 ja 4.4.2019.